钦定古今图书集成/明伦汇编/氏族典/第132卷 > 《廖用贤尚友录》 > 辛谠
## 钦定古今图书集成/明伦汇编/氏族典/第132卷 > 《廖用贤尚友录》 > 辛谠

按《唐书辛谠传》：“谠，太原尹云京孙也。学诗书，能击剑，
重然诺。初事李峄，主钱谷。性廉劲，遇事不处，文法皆
与之合，罢居扬州。年五十，不肯仕，而慨然常有济时
意。庞勋反，攻杜慆于泗州，谠闻之，挐舟趋泗口，贯贼
栅以入。慆素闻其名，劝解白衣被甲。贼将李圆焚淮
口，谠曰：‘事棘矣，独出可以求援’。乃戌夜逾淮，至洪泽”，
见戍将郭厚本告急，厚本许出兵。大将袁公异等曰：
“贼众我寡，不可往。”谠拔剑瞋目呼曰：“泗州陷在旦夕，
公等被诏来，乃逗留不进，欲何为？大丈夫孤国恩，虽
生可羞，且失泗则淮南为寇场，君尚能独存？吾今断
左臂杀君去！”推剑直前，厚本持之，公异等仅免。谠望
泗恸哭，帐下皆流涕。厚本决计付兵五百击贼，大败
浙西杜审权遣将翟行约赴援，壁莲塘。慆欲遣人延
劳，诸吏惮不敢出，谠独往犒而还。围三月，救兵外败，
城益危，谠复请乞兵淮南，持斧夜斩贼栅，出见节度
使令狐绹，复诣浙西见审权，审权许救。合淮南兵五
千决战，斩贼六百级。慆表其功，授监察御史。围凡十
月乃解，卒完一州。以功拜亳州刺史，徙曹、泗二州。干
符末，终岭南节度使。